POSJET ŠPILJI SAMOGRAD

 U utorak 20. svibnja, su sedmi razredi (uključujući i nas) išli na „terensku nastavu“ ili izlet u Liku. Tamo smo posjetili rodnu kuću Nikole Tesle, još jednu rodnu kuću, i to Ante Starčevića i špilju Samograd.

U Memorijalnom centru Nikole Tesle bilo je odlično, i znam da su o tome pisali mnogi moji prijatelji. Ipak, ja sam već jednom bio tamo i zato ću pisati o špilji Samograd. Kad smo se iskrcali iz autobusa, rekli su nam da ćemo ići u dvije grupe. Prvi su išli akači, to jest a razred. Mi smo čekali na obližnjem igralištu, i kad smo već pomislili da nećemo stići obići špilju, došao je vodič i poveo nas uzbrdo, prema špilji. Penjali smo se oko pola kilometra. Meni to nije bio problem jer često planinarim, ali mnogi su se uspuhali. Sjeli smo na klupe i predstavio nam se naš vodič. Rekao je da je špilja dio špiljskog parka Grabovača koji se sastoji od nekoliko špilja i jedne jame. Govorio je o speleologiji i i o povijesti špilje, koju je u 19. stoljeću otkrio jedan istraživač. Istraživač je opisao pet dvorana, iako postoje samo četiri. Moguće je da je ona peta zatrpana odronom. Do otvora špilje spustili smo se betonskim stepenicama koje su 2007. napravili volonteri. Unutar špilje isklesane su stepenice, napravljene za posjet bana Khuena Hedervaryja 1903. U to doba špilja je dobila električnu rasvjetu. Kad smo ušli ostali smo zapanjeni. Špilja je bila ogromna, sa stropom visokim 30 metara i mnogo nevjerojatnih oblika. Vodič nam je govorio o tim oblicima, stalaktitima, stalagmitima i stalagmatskim stupovima. Stalaktiti(vise sa stropa) u sebi imaju cjevčicu kroz koju kaplje voda. Govorio je kako su dvorane dobile i me po banu i koji je obranio Liku od Turaka i po Ivanu Kukuljeviću. Špilja je puna grafita i potpisa iz vremena kad su ljudi imali sasvim drugačiji odnos prema špilji. Najstariji je potpis austrijskih vojnika koji su se divili špilji. Posljednja, najmanja dvorana je ujedno i najljepša. U njoj se nalaze dva stupa, koji podsjećaju ljude na različite stvari: orla, kralja na prijestolju, Zeusa... Iako je špilja bila hladna i vlažna, sve nas se duboko dojmila.

Na ovoj terenskoj nastavi naučili smo mnogo toga o Tesli, Starčeviću i špiljama, ali najjači dojam na mene ipak su ostavile te četiri prirodne dvorane.

Lucijan Černelić, 7.c